Câteva mii de sibieni s-au înghesuit joi dimineață la inaugurarea Promenada Mall, primului mall din Sibiu.

Vezi și Galerie foto cu deschiderea noului mall

Oamenii au stat aproape o oră în fața ușilor așteptând să li se permită accesul. De altfel, majoritatea nu au venit din curiozitate, dornici să vadă cum arată noul mall, nu ca să cumpere ceva anume.

Evenimentul a fost precedat de o conferință de presă în care Dorinel Udma, Asset Manager pentru NEPI Rockcastle a anunțat că investiția totală în noul mall, care se întinde pe 4,2 hectare și are 42.000 de metri pătrați se ridică la aproximativ 100 de milioane de euro. La momentul inaugurării, mall-ul este închiriat în proporție de 99%.

Dorinel Udma a mai declarat că mall-ul a fost gândit ca un centru comercial zonal ”care va atrage nu numai localnici dar și turiști, oameni din zone apropiate Sibiului, datorită mixului pe care l-am creat”.

Promenada oferă 1.600 locuri de parcare care se întind pe două nivele subterane și alte două nivele de parcare aferente etajului doi, legate direct de zona de foodcourt.

”Pentru Sibiu, economic, un centru comercial premium era o necesitate. Nivelul de trai este ridicat în Sibiu, locuri de muncă există cu salarii decente, iar sibienii vor să își cheltuie banii pe lucru de calitate”, a declarat și primarul Sibiului, Astrid Fodor. Primarul a mai adăugat că mall-ul se află la nici 10 minute de mers pe jos din centrul istoric și că toate autobuzele din oraș ajung aici, deci accesul poate fi facil.

”Este primul centru comercial de acest gen care se deschide în orasul nostu, mai mult, în inima Sibiului. Vă spun sigur că nu este numai pentru sibieni pentru că nu există grup de turiști cu care să mă intâlnesc și care să nu mă întrebe unde pot face cumpărături mai ample”, a mai declarat primarul Astrid Fodor la inaugurare.